Krisotiniib

Krisotiniib (Crizotinib ) on keemiline aine ja vähiravimi toimeaine, mis kuulub kasvajatevastaste ainete – proteiini kinaasi inhibiitorite hulka. 

Krisotiniib on ravimi geneeriline nimetus. Ravimi tootenimi on Xalkori. 

Kliinilise uuringu hinnangu kohaselt, mis põhines sõltumatul radioloogilisel uuringul (independent radiology review, IRR), pikendas krisotiniib võrreldes keemiaraviga oluliselt progresseerumisvaba elumust (progression-Free Survival, PFS) ja ravivastuse kestust (duration of Response, DR). 

Eesti Haigekassa kulutõhususe ja ravikindlustuse eelarve mõju hinnangu nr 974 kohaselt pikendab krisotiniib progressioonivaba elumust 4,7 kuud võrreldes praegu rahastatava keemiaraviga.

Nimetused ja tähised

CAS-i registreerimisnumber on 877399-52-5.

Farmakoterapeutiline rühm: kasvajatevastased ained, proteiini kinaasi inhibiitorid. 

ATC-kood: L01XE16. 

Sünonüümid: 877399-52-5, Crizotinib, PF 02341066, PF 2341066, PF-02341066, PF-2341066, UNII-53AH36668S, Xalkori.

Seaduslikkus

Euroopa Komisjon andis Xalkori müügiloa 23. oktoobril 2012. Xalkori tohib Euroopa Liidus välja kirjutada. 

Xalkori® (crizotinib) on registreeritud Eesti ravimiregistris:
 ravimi omaduste kokkuvõte.

Ravimi omaduste kokkuvõte kohaselt on ravimpreparaat saanud müügiloa tingimusliku heakskiidu alusel – ravimi omaduste kohta oodatakse lisatõendeid – (viimase uuendamise kuupäev: 22.08.2014).

 Kliinilised andmed 
 Näidustused 

Xalkori on näidustatud täiskasvanud vähipatsientidele varem ravitud anaplastilise lümfoomkinaaspositiivse (ALK-positiivse) kaugelearenenud mitteväikerakulise kopsuvähi (Non-small Cell Lung Cancer, NSCLC) (kopsuvähi vorm) raviks.

 Annustamine ja ALK staatus 

Enne ravimi annustamist on vajalik täpne ja kinnitatud ALK-proov (ALK-positiivse NSCLC seisundi tuvastus). 

ALK-positiivne tähendab, et vähirakkudes on defektid, mis mõjutavad teatud valgu anaplastilise lümfoomi kinaasi (ALK) tekitavat geeni.

Tõendatus peab olema määratud kogemustega laboratooriumis.

Soovitatav krisotiniibi annustamine täiskasvanud vähipatsiendil on 250 mg kaks korda ööpäevas (500 mg ööpäevas) pideva ravina.

Kui sellise tablettravi kõrvaltoimed on talutavad, võib ravi samamoodi jätkata, kui aga patsiendil kutsub ravi esile kõrvaltoimeid ja/või soovimatuid reaktsioone, tuleb annuseid kohandada.

 Manustamine 

Kõvakapslid tuleks alla neelata tervelt, eelistatult koos veega ja neid ei soovitata purustada, lahustada ega avada.

Greibi söömist või greibimahla joomist tuleb vältida (võib suurendada krisotiniibi plasmakontsentratsiooni). Vältida tuleb ka naistepuna (võib vähendada krisotiniibi plasmakontsentratsiooni). 

 Kulud 

Xalkori 200mg/N60 maksumus on varieeruv, ühe allika kohaselt 13 630,20 dollarit.

 Erihoiatused ja ettevaatusabinõud kasutamisel 

Krisotiniibraviga on patsientidel kaasnenud surmaga lõppenud hepatotoksilisust, rasket, eluohtlikku ja/või surmaga lõppevat interstitsiaalset kopsuhaigust (IKH)/pneumoniit, QT intervalli pikenemist, mis võib põhjustada ventrikulaarsete tahhüarütmiate (nt torsades de pointes) või suurenenud äkksurmaohtu, bradükardia, neutropeenia, leukopeenia ja surmaga lõppenud seedetrakti perforatsiooni, neerukahjustusi, nägemishäireid ja nii meeste kui ka naiste fertiilsust.

Sümptomaatilise bradükardia tõttu (minestamine, pearinglus ja hüpotensioon) soovitatakse patsientidel olla ettevaatlik sõiduki ja muude seadmete juhtimise/käsitsemisega. 

 Vastunäidustused 

Ravimi kasutamisega seoses võib esineda lootekahjustuse oht. 

Fertiilses eas naistel soovitatakse ravi ajal ja kolm kuud pärast viimast annust kasutada efektiivseid rasestumisvastaseid vahendeid. 

 Kõrvaltoimed 

Kõrvaltoimete ohutusprofiil põhineb Xalkori toimel 172 ALK-positiivse NSCLC-ga patsiendil, kes osalesid randomiseeritud 3. faasi 1. uuringus ja 1083 ALK-positiivse kaugelearenenud NSCLC-ga patsiendil, kes osalesid kahes ühe rühmaga kliinilises uuringus (uuringud A ja B). 

Krisotiniibi registreeritud kõrvaltoimed randomiseeritud 3. faasi 1. uuringus: 
 vere ja lümfisüsteemi häired: neutropeenia, aneemia, leukopeenia;
 ainevahetus- ja toitumishäired: söögiisu vähenemine, hüpofosfateemia;
 närvisüsteemi häired: neuropaatia, maitsetundlikkuse häired;
 silma kahjustused: nägemishäired;
 südame häired: pearinglus, pikenenud QT-intervalliga kardiogramm, bradükardia, sünkoop;
 respiratoorsed, rindkere ja keskseinandi häired: interstitsiaalne kopsuhaigus;
 mao- ja sooletrakti häired: kõhulahtisus, oksendamine, iiveldus, kõhukinnisus, düspepsia, seedetrakti perforatsioon;
 maksa ja sapiteede häired: transaminaaside tõus, vere aluselise fosfataasi tõus, maksapuudulikkus;
 nahaga seotult nahalööve ja neerukahjustusena neerutsüst; 
 üldised: tursed ja väsimus.

Viited

Kirjandus
 Safety Data Sheet
 Alice T. Shaw, M.D., Ph.D., Dong-Wan Kim, M.D., Ph.D., Kazuhiko Nakagawa, M.D., Ph.D., Takashi Seto, M.D., Lucio Crinó, M.D., Myung-Ju Ahn, M.D., Tommaso De Pas, M.D., Benjamin Besse, M.D., Ph.D., Benjamin J. Solomon, M.B., B.S., Ph.D., Fiona Blackhall, M.D., Ph.D., Yi-Long Wu, M.D., Michael Thomas, M.D., Kenneth J. O'Byrne, M.D., Denis Moro-Sibilot, M.D., D. Ross Camidge, M.D., Ph.D., Tony Mok, M.D., Vera Hirsh, M.D., Gregory J. Riely, M.D., Ph.D., Shrividya Iyer, Ph.D., Vanessa Tassell, B.S., Anna Polli, B.S., Keith D. Wilner, Ph.D., ja Pasi A. Jänne, M.D., Ph.D., Crizotinib versus Chemotherapy in Advanced ALK-Positive Lung Cancer, N Engl J Med 2013; 368:2385–2394, 20. juuni 2013, DOI: 10.1056/NEJMoa1214886
 Toivo Tänavsuu, Minu ema viimane õlekõrs: 5400-eurone vähiravim, Eesti Ekspress, 9. mai 2013
 Case of Acquired Resistance to Crizotinib Described, 5. juuni 2013
 Toivo Tänavsuu, Ema elu hind – 5400 eurot kuus, Eesti Ekspress, 31. oktoober 2013
 SA Hille Tänavsuu Vähiravifond, Raskest võitlusest sai suur õnnistus

Kategooria:Kasvajate ravi